b'\n_START_ARTICLE_\nHusokkupasjoner i Oslo\n_START_PARAGRAPH_\nHusokkupasjoner i Oslo har historie tilbake til aksjonen \xc2\xabEt sted \xc3\xa5 v\xc3\xa6re\xc2\xbb i 1969, da ungdom aksjonerte ved Vaterland skole som skulle rives i forbindelse med reguleringen av Vaterlandstr\xc3\xb8ket._NEWLINE_Husokkupasjon som aksjonsform inneb\xc3\xa6rer \xc3\xa5 okkupere et forlatt eller ubebodd hus, bygg eller omr\xc3\xa5de som aktivistene ikke selv forvalter eller har tillatelse til \xc3\xa5 benytte seg av. Motiver for \xc3\xa5 okkupere kan v\xc3\xa6re flere, blant annet mangel p\xc3\xa5 bolig, aktivitetshus for ungdom, \xc3\xb8nske om tiltak for \xc3\xa5 hjelpe andre i bolign\xc3\xb8d (blant annet restaurering) eller for \xc3\xa5 sende ut et politisk budskap og p\xc3\xa5peke skjevheter i samfunnet._NEWLINE_I Norge ga okkupasjonen av Skippergata 6/6b i Oslo 9. oktober 1981 resultat i form av landets f\xc3\xb8rste selvstyrte ungdomshus, og okkupasjonen st\xc3\xa5r som en forl\xc3\xb8per til etableringen av Blitz._NEWLINE_Skippergataokkupasjonen innledet flere oppt\xc3\xb8yer og husokkupasjoner i Oslo og flere andre byer i Norge. Troms\xc3\xb8, Trondheim, Bergen, Haugesund og Stavanger opplevde alle i kj\xc3\xb8lvannet av Skippergata okkupasjoner og initiativ fra ungdom med krav om arbeid, bolig og rett til livsrom og deltagelse.\n_START_SECTION_\nBakgrunn\n_START_PARAGRAPH_\nI Oslo har gjerne den f\xc3\xb8rste offentlige kjente husokkupasjonen blitt forbundet med aksjonen \xc2\xabEt sted \xc3\xa5 v\xc3\xa6re\xc2\xbb i 1969, da ungdom aksjonerte ved Vaterland skole som skulle rives i forbindelse med reguleringen av Vaterlandstr\xc3\xb8ket. \xc2\xabEt sted \xc3\xa5 v\xc3\xa6re\xc2\xbb var den f\xc3\xb8rste, store aksjonen ledet av ungdom i Norge og foretok en mindre okkupasjon samme \xc3\xa5ret, da ungdom under parolen \xc2\xabVaterland for folket\xc2\xbb okkuperte en kondemnert g\xc3\xa5rd i Karl XIIs gate med krav om rom for aktiviteter p\xc3\xa5 Vaterland skole._NEWLINE_\xc2\xabEt sted \xc3\xa5 v\xc3\xa6re\xc2\xbb-aksjonen var en forl\xc3\xb8per til mange av de aksjonene og okkupasjonene man s\xc3\xa5 i Oslo utover 1970- og 1980-\xc3\xa5rene, hvor husokkupasjoner ble en del av de alternative, motkulturelle milj\xc3\xb8ene i Oslo, blant annet gjennom det motkulturelle magasinet Gateavisa som allerede i sitt f\xc3\xb8rste nummer i 1970 oppfordret boligl\xc3\xb8se til \xc3\xa5 okkupere tomme hus i Oslo-omr\xc3\xa5det, med vedlagt liste over tomme eiendommer i Oslo.\n_START_SECTION_\nNatt til f\xc3\xb8rste mai-oppt\xc3\xb8yene i Oslo og 1980-\xc3\xa5ras husokkupasjonsbevegelser\n_START_PARAGRAPH_\nBr\xc3\xa5k i forbindelse med natt til f\xc3\xb8rste mai hadde siden 1978 satt sitt preg p\xc3\xa5 Oslo sentrum. I 1981 var det spesielt urolig, med en sammenlagt politistyrke p\xc3\xa5 mellom 800 og 1\xc2\xa0000 politifolk (b\xc3\xa5de med og uten uniform) utstyrt med hest, hund, t\xc3\xa5regass, k\xc3\xb8ller og skjold. Dette resulterte i alt 237 arrestasjoner, hvor av de fleste arresterte var mellom 15 og 25 \xc3\xa5r. Mange fikk ogs\xc3\xa5 h\xc3\xb8ye b\xc3\xb8ter. Til sammen skal det ha v\xc3\xa6rt 178 ungdommer som ble ilagt b\xc3\xb8ter til en sammenlagt verdi p\xc3\xa5 over en halv million kroner. Som resultat av politiets maktbruk, arrestasjoner og b\xc3\xb8telegging, havnet problemer og utfordringer for ungdom mer i s\xc3\xb8kelyset og Sissel R\xc3\xb8nbeck (Forbruker- og administrasjonsminister) karakteriserte oppt\xc3\xb8yene blant ungdommen som \xc2\xabde ressurssvakes oppr\xc3\xb8r\xc2\xbb. Samtidig ble \xc2\xabUng-Mob\xc2\xbb (\xc2\xabUngdomsgruppa mot b\xc3\xb8teterror\xc2\xbb) dannet 11. juni 1981 under en pressekonferanse i Slottsparken og i tiden etter ble det holdt en rekke konserter mot behandlingen av ungdommen. _NEWLINE_I l\xc3\xb8pet av h\xc3\xb8sten hadde Ung-Mob mobilisert et stort antall ungdom og \xc3\xb8nsket \xc3\xa5 ta saken i egne hender. 13. september satte de fram et ultimatum til kommunen: selvstyrt aktivitetshus eller okkupasjon. Dette med stor inspirasjon fra husokkupasjonsbevegelser rundt om i Europa i samtiden, hvor okkuperende ungdom i Berlin, Z\xc3\xbcrich og Amsterdam i 1980 innledet en b\xc3\xb8lge av husokkupasjoner og protester som spredte seg videre og inspirerte ungdom i andre land og byer til \xc3\xa5 gj\xc3\xb8re det samme. Dette resulterte i at ungdom i Oslo tok initiativ for opprettelsen av et aktivitetshus for ungdommen.\n_START_SECTION_\nSkippergataokkupasjonen\n_START_PARAGRAPH_\nEtter et m\xc3\xb8te p\xc3\xa5 R\xc3\xa5dhuset og samtale med kommunalr\xc3\xa5d Hans Svelland dagen f\xc3\xb8r okkupasjonen ble det avtalt at ungdommen skulle f\xc3\xa5 g\xc3\xa5 inn i g\xc3\xa5rden uten innblanding fra politiet, og 9. oktober 1981 okkuperre ca. 200 ungdom Skippergata 6/6b._NEWLINE_Livet i Skippergata ble utfordrende. Huset i Skippergata skulle fylle alle kravene og behovene ungdommen hadde til bolig, jobb og fritid, i et hus som hadde st\xc3\xa5tt tomt og ubrukt i 30 \xc3\xa5r. Vinteren ble kald, oppussingsarbeidet avtok, gruppen ble splittet og flere dro hjem. I tillegg ble milj\xc3\xb8et mer belastet og kriminelt, s\xc3\xa6rlig p\xc3\xa5 bakgrunn av en tilstr\xc3\xb8mning av narkomane og gatebarn._NEWLINE_Fredag 26. mars 1982 ble Skippergata 6/6b revet.\n_START_SECTION_\nBlitz\n_START_PARAGRAPH_\nEtter rivingen av Skippergata 6/6b tilb\xc3\xb8d kommunen Pilestredet 30c som aktivitetshus for Ung-Mob og en leieavtale ble skrevet. Dette skulle bli kjent som Blitzhuset som per 2018 fortsatt st\xc3\xa5r der. Blitz ble i st\xc3\xb8rre grad en radikal venstreorientert politisk ad hoc-organisasjon, med enkeltsaker i kampen mot blant annet rasisme, nazisme, sexisme og kapitalisme._NEWLINE_Med to rivningsforslag i 1985 og 1986, og en avtalt rivning i 1990 var huset i den forstand okkupert fram til 1994, da en ny leiekontrakt ble skrevet. Det har v\xc3\xa6rt fors\xc3\xb8k p\xc3\xa5 \xc3\xa5 selge Blitzhuset til stor misn\xc3\xb8ye og demonstrasjoner blant de som benytter seg av og driver aktivitetshuset. Men Blitzhuset har ikke blitt solgt og kommunen st\xc3\xa5r fortsatt som eier av g\xc3\xa5rden.'